Mann skutt og drept av politiet etter «terrorrelatert» knivstikking

Tre personer skal være skadet, én av dem livstruende, etter at en mann med kniv angrep folk i Streatham sør i London.

Mannen politiet mener stor bak knivstikkingen er skutt og drept, opplyser Metropolitan Police. Victoria Jones / PA/NTB scanpix

2. feb. 2020 16:19 Sist oppdatert 3. februar 2020

BBC melder på Twitter at tre personer er skadet, og at gjerningsmannen er skutt av politiet. Én av ofrene har livstruende skader.

– Et annet offer er behandlet for mindre skader på stedet og fraktet til sykehus. Det tredje offeret er fraktet til sykehus, men har ikke livstruende skader, har politiet sagt, ifølge BBC.

Området er nå sperret av og situasjonen avklart, ifølge politiet.

– Vi kan bekrefte at mannen som ble skutt av politiet rundt klokken 14 i dag i Streatham High Road, er erklært død, het det i en oppdatering ved 17-tiden.

Streatham ligger sør i London.

London-politiet var raskt ut med å kalle hendelsen «terrorrelatert».

BBC siterer øyenvitner som hevder at to personer blir behandlet av leger.

Vitner sier at de hørte tre skudd like etter klokken 14 britisk tid som er 15 i Norge. Nødetater inkludert bevæpnet politi er på åstedet som er i Streatham High Road.

Gaten er stengt.

Politiet oppfordrer publikum til å holde seg borte fra området.

Mannen som er skutt har grønn jakke og grå benklær. Sky News melder at han har på seg noe som kan minne om en bombevest. Den viste seg å være falsk.

– Det ble raskt fastslått at det var en falsk innretning, skriver politiet i en pressemelding søndag kveld.

Takker politiet

Både statsminister Boris Johnson og London-ordfører Sadiq Khan takker helsepersonellet og politiet etter hendelsen.

– Terrorister forsøker å splitte oss og ødelegge vår levemåte. Her i London vil vi aldri la dem lykkes, sier Khan på Twitter.

– Mine tanker er med de skadede og rammede, sier Johnson.

London har flere ganger tidligere vært rammet av terrorangrep. I november i fjor ble to mennesker drept i et knivangrep ved landemerket London Bridge i sentrum av den britiske hovedstaden. Gjerningsmannen ble skutt og drept av politiet.

I august 2018 kjørte en 29 år gammel mann bilen sin inn i en gruppe syklister og fotgjengere rett foran Houses of Parliament. Flere personer ble skadet i angrepet.

– Knivstakk kvinner

Avisen Daily Telegraph har snakket med flere øyenvitner til søndagens angrep.

– Jeg så tre mennesker som var skadet. En av dem kan ha vært gjerningspersonen, sier en kvinne.

En video fra åstedet viser at en kvinne fraktes til en ambulanse. Et annet øyenvitne forteller at en kvinne ble stukket med kniv i ryggen, mens en annen kvinne ble stukket i magen.

En sykepleier forteller at hun så en mann gå inn i en butikk, hvor han begynte å knivstikke flere mennesker.

– Butikkeieren forsøkte å ta fra ham kniven, men mannen klarte å komme seg løs. Han knivstakk en kvinne på sykkel. Det var en veldig stor kniv, sier hun.

En sivil politibil skal ha kræsjet i utrykningen.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding